朱彝尊
越王台怀古
君不见越山高高越台古，复道逶迤接南武。北望山头遍白云，西临城下环珠浦。由来形胜尽高丘，万里天南此壮游。惊涛暗向扶胥落，佳气晴连郁水浮。忆昔中原逐秦鹿，五军矢利屠睢戮。番君一出王衡山，户将从征入函谷。天教霸象开南溟，宵分东井聚五星。龙川县令起岭表，被书移檄驰边庭。声言三关盗兵至，一时按法诛秦吏。万人既筑浈阳城，千里还开雒王地。汉帝当年为剖符，陆生燕喜出西都。冠裳魋结须臾变，文锦蒲桃绝世无。番禺之交一都会，因山筑台落天外。百丈回盘信壮观，三时朔望长升拜。自古羁縻称外藩，谁令市铁禁关门。不见鲛鱼重入贡，旋看黄屋自言尊。汉使陈觞更行乐，紫贝明犀双孔雀。重来锦石已成山，归去黄金遂盈橐。一从蒟酱启唐蒙，越骑校尉甘泉中。是谁僇杀弃繻者，江淮巴蜀纷来攻。伏波下濑军三面，楼船戈船齐教战。合浦珠崖隶海隅，山姜扶荔移深殿。尉佗城圯夕阳原，建德园荒秋树根。虚传避暑游宫阙，几见浮杯出石门。木棉花开山雨积，鹧鸪啼处蛮烟碧。旧井潜移郭璞城，离宫半入虞翻宅。人事消沈洵可哀，千秋朝汉余高台。汉家遗迹不可问，吁嗟乎！歌风柏梁安在哉。